generationsskifte – Crane.dk
Tag: generationsskifte
Midtjyske Dantra A/S overtager den mangeårige kollega U.L.R. Transport i Snertinge. Med udgangspunkt i Køge skal opkøbet sammen med ny storkontrakt udgøre Dantras vækstplatform i Østdanmark.Dantra A/S, som er blandt Nordens største udbydere af tanklogistik, ekspanderer øst for Storebælt. Virksomheden kan nu offentliggøre købet af U.L.R. Transport, der med base i Snertinge tilbyder tanktransport af blandt andet kemikalier. Samtidig er indgået en kontrakt med Statoil, der med virkning fra 1. juli sikrer Dantra al brændstofkørsel til kædens sjællandske stationer.
Får domicil i Køge
Udgangspunktet for Dantras aktiviteter i Østdanmark bliver helt nye kontor-, værksteds- og chaufførfaciliteter ved Skandinavisk Transport Center i Køge.
 Vi ønsker at udvide og styrke vores platform på Sjælland, og med købet af U.L.R. Transport samt de nye faciliteter i Køge får vi et stærkt fundament for ekspansionen. U.L.R. Transport er en mangeårig kollega, og ligesom Dantra er U.L.R. en velkendt virksomhed med stor erfaring. Ikke mindst derfor er vi et godt match, siger Kenneth Jensen, der er administrerende direktør for Dantra A/S.
Stigende krav fører til konsolidering
Uffe Lønborg Rasmussen, der grundlagte U.L.R. Transport i 1984, lægger ikke skjul på, at dagens store krav til transportvirksomheder har fremskyndet hans planer om et generationsskifte.
 Både love, regler og kunder stiller større krav til transportfirmaer, ikke mindst inden for et nicheområde som vores. Det er klart, at behovene for godkendelser, certificeringer og kvalitetsstyring bidrager til konsolidering i branchen, og derfor var tiden moden til et generationsskifte, vurderer vognmanden.
Grundlægger og medarbejdere bliver
Alle medarbejdere i U.L.R. Transport fortsætter hos Dantra, og Uffe Rasmussen selv får en rolle som driftsleder på Sjælland. Med salget til Dantra lægger han vægt på at sikre ordentlige forhold for både medarbejdere og kunder.
 Det har været væsentligt for mig, at medarbejderne beholder deres jobs, og at kunderne fortsat får en god service og kvalitet. Vores forretning bliver et led i Dantras fortsatte ekspansion, og købet giver kunderne nye muligheder. Dantra er en veletableret virksomhed, som tilbyder en meget bred vifte af serviceydelser, fastslår Uffe Rasmussen.
Dantra er med sine over 110 vogntog blandt Nordeuropas førende udbydere af tanklogistik. Koncernen, der er grundlagt i 1920, består af transportvirksomhederne Dantra A/S (Danmark), Dantra AB (Sverige) og DT Transport Baltic UAB (Litauen). Dantra beskæftiger totalt cirka 180 medarbejdere og har hovedkontor i Hjøllund.
by Webmaster - oktober 24, 2015 oktober 24, 2015
Trafiktårnet Øst – fremtidens trafikstyringscenter for jernbane og vej
Trafiktårnet Øst, som tårner sig op på det gamle baneterræn over for Fisketorvet på Kalvebod Brygge i København, bliver et centralt knudepunkt for fremtidens trafikstyring af bane- og vejtrafik.Styring af fremtidens togtrafik
Fra det centrale kontroltårn kommer Banedanmark til at overvåge og styre fremtidens togtrafik på den københavnske S-bane og fjernbane øst for Lillebælt. I takt med, at det eksisterende signalsystem erstattes af nye signalsystemer på både fjernbanen og S-banen, kommer Trafiktårnet Øst til at spille en kernerolle i fremtidens trafikstyring af togtrafikken, som bliver mere automatiseret med de nye signalsystemer.
Trafiktårnet Øst er en synlig milepæl i arbejdet med fremtidens jernbane. Med ibrugtagningen af kontroltårnet sker der et generationsskifte i måden at styre togtrafikken på. Vi går fra relæbaserede systemer til moderne, computerbaserede signalsystemer, der sikrer mere rettidig og stabil togdrift. Når udskiftningen af alle signaler er fuldt indfaset med udgangen af 2021, kommer det til at betyde markant færre forsinkelser, kortere rejsetid og mulighed for flere tog til gavn for passagererne, siger Jesper Hansen, administrerende direktør i Banedanmark.
Trafikstyringen flytter gradvist ind i Trafiktårnet Øst i takt med, at de nye signalsystemer bliver rullet ud på S-banen og fjernbanen øst for Lillebælt. Allerede fra andet halvår 2016 overgår styringen af hele S-banen til kontroltårnet, mens trafikstyringen på fjernbanen gradvist flytter ind fra andet halvår 2017 og frem til 2021, i takt med at det nye signalsystem er klar til brug på de forskellige strækninger.
Når de nye signalsystemer er endelig udrullet på fjernbanen og S-banen bliver fjernstyringen af togtrafikken reduceret fra de nuværende 13 fjernstyrings- og kommandoposter på fjernbanen til to centraler – Trafiktårnet Øst i København og Trafiktårnet Vest i Fredericia.
Døgnbemandet Trafikcenter
Trafikanterne på vejene kommer også til at få glæde af det nye Trafiktårn. I et stort kontrolrum på 2. etage i Trafiktårnet har Vejdirektoratet nemlig indrettet sit nye Trafikcenter med store overvågningsskærme og den nyeste teknologi.
Herfra vil medarbejdere fra Vejdirektoratets Trafikcenter i døgndrift overvåge og styre trafikken på det overordnede vejnet.
Vores nye Trafikcenter giver os de bedste muligheder for at hjælpe trafikanterne nemt og sikkert frem, siger vejdirektør Per Jacobsen. Ved hjælp af moderne overvågningssystemer kan vi udsende hurtige og aktuelle trafikmeldinger over hele landet. Og det er også fra Trafikcentrets kontrolrum, at vi håndterer ulykker, arrangerer omkørselsruter, sørger for reparationer og i det hele taget sikrer, at trafikken glider bedst muligt ude på vejene.
Tæt samarbejde mellem Vejdirektoratet og Københavns Kommune
Som led i den bedre service til trafikanterne indgår Vejdirektoratet og Københavns Kommune et tæt samarbejde i det nye Trafikcenter.
Samarbejdet betyder, at medarbejdere fra Københavns Kommune rykker ind i Trafikcentret, hvor de skal sidde skulder ved skulder med Vejdirektoratets. Hensigten med det nye samarbejde er at skabe de bedst mulige forhold for trafikanterne i hovedstadsområdet, fortæller Københavns teknik- og miljøborgmester Morten Kabell (EL).
Der er pres på trafikken i København. En kvart million rejser ind og ud af byen hver dag, og disse pendlere skal trafikcentralen komme til gode. I København kommer vi til at have fokus på at få folk på cykler og i busser hurtigere gennem byen, mens bilisterne på indfaldsvejene ikke oplever, at rejsetiden forringes. Ved at samle kræfterne kan vi springe nogle led over og hurtigere få løst de problemer, der måtte opstå i trafikken, og det skulle gerne kunne mærkes hos slutbrugeren ude på byens asfalt.
Overborgmester Frank Jensen tilføjer:
København vokser, og det skaber pres på trafikken. Hver dag bruger københavnere og pendlere unødig lang tid i trafikken. Med Trafikcenteret skaber vi de bedst mulige forhold for hovedstadens trafikanter uanset om de er i bil, i bus, i tog eller på cykel.
Foruden fremkommeligheden vil trafikanter også kunne opleve den styrkede indsats på trafikinformationsområdet.
Fremover vil Vejdirektoratet og kommunen i samarbejde gøre endnu mere ud af at informere byens trafikanter på forskellige digitale platforme som Twitter, gpser og apps og selvfølgelig i fortsat samarbejde med P4s trafikradio.
by Webmaster - december 30, 2014 december 30, 2014
Falstersk vognmand ny centerleder hos Euromaster Maribo
Euromaster i Maribo står over for et generationsskifte, når den tidligere vognmand Charsten Westlund Hansen overtager den daglige ledelse af dæk- og autoservicecentret. Nye aktiviteter i forbindelse med Femern Bælt bliver vigtigste fokusområde. Da Charsten Westlund Hansen blev spurgt, om han havde lyst til at tiltræde som leder af Euromasters dæk- og autoservicecenter i Maribo, var han ikke længe om at sige ja. Med sine 15 års erfaring som vognmand  og som tidligere ejer af et transportfirma med over 30 ansatte  ved han alt, hvad der er værd at vide, om dæk til lastbiler og entreprenørmaskiner. Da vognmandsvirksomheden var størst, skiftede han omkring 600 dæk om året og føler sig derfor godt klædt på til de nye udfordringer ved Euromaster.
 Jeg har længe haft et ønske om at arbejde med dæk. Det bliver spændende at komme i gang med de store udfordringer, der ligger forude. Det her er noget, jeg virkelig har lyst til, og jeg glæder mig særligt til igen at have personaleansvar, fortæller den 58-årige falstring.
Han bliver officielt budt velkommen i Euromaster ved en reception i dæk- og autoservicecentret i Maribo fredag den 10. oktober. Fra klokken 14.00 til 16.00 bliver der serveret lidt godt til ganen, og alle interesserede kan møde op og hilse på den nye centerleder. Det bliver samtidig en oplagt mulighed for at sige farvel til John Langhoff Hansen, der efter 37 års tro tjeneste ved Euromaster i Maribo takker af som centerleder og overleverer stafetten til Charsten Westlund Hansen.
Satser på Femern Bælt
Charsten Westlund Hansens største udfordring og mulighed bliver uden tvivl at udnytte det forretningsmæssige potentiale i de mange hundrede lastbiler og entreprenørmaskiner, der i de næste mange år vil få deres daglige virke på sydsiden af Lolland i konstruktionen af den nye tunnelforbindelse til Tyskland.
 Jeg glæder mig meget til at komme i gang med arbejdet omkring Femern Bælt-forbindelsen. Vi laver simpelthen et midlertidigt dækcenter lige ved den store byggeplads i Rødbyhavn for at kunne levere den bedste service og få fat i de mange kunder. Det er jo en enestående mulighed for at hverve en masse nye kunder, og det er jeg klar til at tage ansvar for, siger Charsten Westlund Hansen. Han glæder sig til at bruge alle sine personlige kompetencer i jobbet.
 Jeg taler det sprog, som man taler hernede. Jeg er udadvendt af natur og bliver aldrig uvenner med nogen. Det, synes jeg, er vigtigt over for kunderne, men så sandeligt også over for medarbejderne, forklarer Charsten Westlund Hansen, der sammen med sin hustru gennem 35 år har to voksne børn og fire børnebørn.
En ihærdig mand
Søren Brinck er Euromasters kørende sælger på Sjælland og Øerne. Han har kendt Charsten Westlund Hansen i 27 år og anbefalede ham til regionschefen, Thomas Kristensen.
 Charsten har altid været en rigtig ihærdig mand. Den helt store fordel ved Charsten er, at han ved alt om vognmandsfaget og kender til de krav, en vognmand stiller til sin dækmand. Han har en god dialog med sine gamle kolleger og konkurrenter, og han kan på den måde komme i kontakt med nogle kunder, som jeg slet ikke kan komme i nærheden af, fortæller Søren Brinck.
Også regionschef Thomas Kristensen er begejstret for sin nye medarbejder. Regionschefen sætter både pris på Charsten Hansens ledererfaring og hans baggrund i vognmandsbranchen.
 Charsten er den helt rigtige mand til jobbet. Han har prøvet livet som vognmand, har prøvet at være selvstændig og har prøvet at være leder for en stor gruppe ansatte, forklarer Thomas Kristensen.
Charsten Westlund Hansen har siden begyndelsen af august været i oplæring i de interne it-systemer og den administrative del af jobbet som centerleder. Så også på den front er han godt klædt på til at tage fat på opgaverne, når han den 13. oktober overtager ansvaret for dæk- og autoservicecentret i Maribo.
Euromaster er europæisk markedsleder inden for dæk og dækserviceløsninger. I Danmark har kæden 45 servicecentre og ca. 210 ansatte. Den lokale filial er beliggende på C. E. Christiansensvej i Maribo.
by Webmaster - oktober 9, 2014 oktober 9, 2014
by Webmaster - december 11, 2013 december 11, 2013
Succesrig flyttevirksomhed fejrer 50 års jubilæum
Når Brdr. Jensen Møbeltransport holder jubilæumsreception den 22. august, kan virksomheden se tilbage på 50 år med solid vækst. Samtidig kan man glæde sig over et velgennemført generationsskifte, der skal danne grund for fortsat positiv udvikling under de to direktører, Annette Jensen og Leif Jensen.
De to brødre Frank og Skjold Jensen startede i 1958 Brdr. Jensen Møbeltransport på Frederiksberg med en budcykel og en Fiat kassevogn til 12.000 kr. I dag omfatter aktiviteterne i virksomheden en stor moderne vognpark, 4.200 kvadratmeter lager og opbevaring, 50 medarbejdere samt en imponerende kundeportefølje.
Brdr. Jensen Møbeltransport har siden starten været en virksomhed i vækst. Allerede i 1961 udvidede brødrene første gang ved opkøb af Frederiksberg Udlejning, der udlejede borde, stole og service mv., og op gennem 70’erne overtog man flytteforretningerne Møbeltransport EVA og Frederiksberg Flytteforretning. Senest opkøbte man i 1997 Bille & Jansen. Efter 40 år på Frederiksberg blev pladsen for trang, og Brdr. Jensen Møbeltransport flyttede i 1998 til den nuværende adresse på Hvidsværmervej i Rødovre, hvor man har samlet de mange aktiviteter under ét tag.
Fokus på erhvervsflytninger
I dag er Brdr. Jensen Møbeltransport en moderne og dynamisk flytteforretning, der udfører alle former for flytning og opbevaring for både private og erhverv. Hovedforretningen ligger inden for erhvervsflytninger, hvor man også udfører flytning af arkiver samt montage og opsætning af kontorinventar mv. Denne del af forretningen udgør cirka 65% af omsætningen, og tæller store kunder som bl.a. A.P. Møller, Ferrosan, Københavns Universitet og EFG Bondo. Derudover har virksomheden en lang række trofaste privatkunder, og er kendt for den høje standard inden for individuelle flytninger og liebhaverflytninger.
Dynamisk teamkultur og vellykket integration
Hos Brdr. Jensen Møbeltransport har man et erklæret mål om, at medarbejderne skal være glade for at gå på arbejde og have mulighed for at udvikle sig i en dynamisk teamkultur. Derfor gør man meget for at styrke ledelses– og medarbejderkulturen, bl.a. gennem coaching, ligesom man har gjort en stor og vellykket indsats for at integrere nydanskere i virksomheden. Dette var sammen med det faktum at man er gode til at sørge for at virksomhedens erfaringer og tiltag kommer hele branchen til gode en medvirkende grund til, at Brdr. Jensen Møbeltransport i 2007 blev valgt til Årets Transportvirksomhed af Dansk Møbeltransport Forening.
Jubilæum og ny direktion startskud til en ny epoke
Med jubilæet den 22. august markeres en ny epoke i Brdr. Jensen Møbeltransport. Den 75–årige Frank Jensen har valgt at skære ned på arbejdet. Han takker derfor af som direktør, men fortsætter på deltid med sine eksisterende kunder. Også sønnen Steen Jensen, der har været med til at udvikle virksomheden de seneste 30 år, har valgt at benytte lejligheden til at starte på en frisk med nye projekter og udtræder af virksomheden.
De to søskende Leif Jensen og Anette Jensen, der har været del af direktionen siden 1990, overtog den 1. juli ansvaret for virksomhedens forsatte fremdrift. De vil sammen varetage forretningsudvikling og –ledelse, og vil derudover have ansvaret for hver deres områder: Leif Jensen kontakten til erhvervskunder samt HR, og Anette Jensen økonomi og marketing.
Fejrer jubilæum og generationsskifte ved receptionen
Der sker således stadig en masse hos Brdr. Jensen Møbeltransport, og der bliver rigtig meget at feste for, når virksomheden i august inviterer kunder, samarbejdspartnere og medarbejdere til 50 års jubilæumsreception. Udover at fejre de første 50 år, vil der blive lejlighed til at hilse på det nye ledelsesteam, samt tage festligt afsked med Frank og Steen Jensen.
50 års jubilæumsreception, fredag den 22. august, kl. 13–16, hos Brdr. Jensen Møbeltransport A/S, Hvidsværmervej 161, 2610 Rødovre.
Brdr. Jensen Møbeltransport blev grundlagt i 1958 af brødrene Skjold og Frank Jensen. På billedet ses Frank Jensen med sønnen Steen i cirka 1962 ved en af virksomhedens daværende flyttebiler.
Igennem årene har Brdr. Jensen Møbeltransport formået at vækste støt og roligt, blandt andet gennem strategiske opkøb og udvikling af nye flyttekoncepter. Her ses Frank Jensen og en tidligere medarbejder, Bjarne Christensen, i gang med en liebhaverflytning i starten af 1970’erne.
I dag er Brdr. Jensen Møbeltransport en moderne flyttevirksomhed, der servicerer en stor kundekreds af primært erhvervskunder. Det kræver løbende udvikling af kompetencer samt investering i materiel, og virksomheden råder over en stor, moderne vognpark.
Den 1. juli overtog Anette Jensen og Leif Jensen ledelsen af Brdr. Jensen Møbeltransport. Begge har solid brancheerfaring, og har været del af direktionen siden 1990. De har dermed stærke forudsætninger for at varetage de kommende års udvikling af virksomheden.